**ΠΡΟΣΚΛΗΣΗ ΠΡΟΣ ΥΠΟΒΟΛΗ ΕΓΓΡΑΦΩΝ ΠΡΟΣΦΟΡΩΝ**

**ΓΙΑ THN ΠΑΡΟΧΗ ΥΠΗΡΕΣΙΩΝ ΚΑΘΑΡΙΣΜΟΥ ΣΤΙΣ ΠΡΟΣΤΑΤΕΥΟΜΕΝΕΣ ΖΩΝΕΣ ΦΙΛΟΞΕΝΙΑΣ ΑΝΗΛΙΚΩΝ ΣΤΗ ΘΗΒΑ ΚΑΙ ΣΤΗ ΡΙΤΣΩΝΑ**

**Προς: Κάθε Ενδιαφερόμενο**

**Αθήνα, 15/07/2020**

**Α.Π. ΠΡ 36/20**

**Θέμα**: Η ΑΡΣΙΣ – Κοινωνική Οργάνωση Υποστήριξης Νέων (με έδρα την Αθήνα, οδός Μαυρομματαίων, αριθμός 43) («Αναθέτουσα Αρχή» ή «Οργάνωση») προσκαλεί προμηθευτές σε υποβολή έγγραφων προσφορών για την **παροχή υπηρεσιών καθαρισμού** στις Προστατευόμενες Ζώνες Φιλοξενίας Ανηλίκων (SAFE ZONES) που λειτουργεί η Οργάνωση στις Ανοικτές Δομές Φιλοξενίας Προσφύγων στη Θήβα και στη Ριτσώνα για τις ανάγκες των εργαζόμενων και των φιλοξενούμενων της Οργάνωσης στο πλαίσιο υλοποίησης του προγράμματος **“Supporting the Greek Authorities in Managing the National Reception System for Asylum Seekers and Vulnerable Migrants” (SMS 2020)** («Πρόγραμμα»)**.**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Α. ΔΙΑΔΙΚΑΣΙΑ ΠΡΟΣΚΛΗΣΗΣ**

Δυνάμει σχετικής απόφασης των νομίμων εκπροσώπων της, η Αναθέτουσα Αρχή προσφεύγει στο πλαίσιο του Προγράμματος στη διαδικασία πρόσκλησης προμηθευτών προς υποβολή έγγραφης προσφοράς για την **παροχή υπηρεσιών καθαρισμού**:

1. **Εφτά (7) ISOBOΧ και μίας (1) αίθουσας που ευρίσκονται στην Προστατευόμενη Ζώνη Φιλοξενίας Ανηλίκων** που λειτουργεί η Οργάνωση στην Ανοικτή Δομή Φιλοξενίας Προσφύγων στη Θήβα (θέση Χαραιντίνη, στο πρώην κλωστήριο Σαγίρογλου, πλησίον στρατοπέδου Θηβών) και για τις ανάγκες των εργαζομένων και των φιλοξενουμένων σε αυτή.
2. **Οχτώ (8) ISOBOΧ που ευρίσκονται στην Προστατευόμενη Ζώνη Φιλοξενίας Ανηλίκων** που λειτουργεί η Οργάνωση στην Ανοικτή Δομή Φιλοξενίας Προσφύγων στη Ριτσώνα Ευβοίας (πρώην Στρατόπεδο Πολεμικής Αεροπορίας, 34100) και για τις ανάγκες των εργαζομένων και των φιλοξενουμένων σε αυτή.

Με την παρούσα σας καλούμε όπως υποβάλετε έγγραφη προσφορά για την ανωτέρω **παροχή υπηρεσιών καθαρισμού** στις ανωτέρω αναφερόμενες Προστατευόμενες Ζώνες Φιλοξενίας Ανηλίκων.

**Οι συμμετέχοντες έχουν δικαίωμα συμμετοχής σε μία ή περισσότερες γεωγραφικές περιοχές με τη δυνατότητα υποβολής ξεχωριστής οικονομικής προσφοράς ανά τόπο υλοποίησης.**

**Χρόνος Υλοποίησης της υπηρεσίας:**

Η υπηρεσία καθαρισμού θα παρέχεται από την 1η Αυγούστου 2020 μέχρι και την 31η Δεκεμβρίου 2020.

Η συχνότητα παροχής των υπηρεσιών καθαρισμού θα είναι 1 φορά ανά εβδομάδα, σε ημέρα και ώρες που θα συμφωνηθούν μεταξύ της Αναθέτουσας Αρχής και του Αναδόχου.

**Τόποι υλοποίησης της υπηρεσίας**:

1. Η **Προστατευόμενη Ζώνη Ανηλίκων** που λειτουργεί η Οργάνωση στην Ανοικτή Δομή Φιλοξενίας Προσφύγων στη Θήβα (θέση Χαραιντίνη, στο πρώην κλωστήριο Σαγίρογλου, πλησίον στρατοπέδου Θηβών).
2. Η **Προστατευόμενη Ζώνη Ανηλίκων** που λειτουργεί η Οργάνωση στην Ανοικτή Δομή Φιλοξενίας Προσφύγων στη Ριτσώνα Ευβοίας (πρώην Στρατόπεδο Πολεμικής Αεροπορίας, ΤΚ 34100).

**Αντικείμενο της υπηρεσίας**:

1. Στην **Προστατευόμενη Ζώνη Φιλοξενίας Ανηλίκων** που λειτουργεί η Οργάνωση στην Ανοικτή Δομή Φιλοξενίας Προσφύγων στη **Θήβα** το αντικείμενο της υπηρεσίας είναι ο καθαρισμός κατά τα κατωτέρω αναφερόμενα εφτά (7) ISOBOX επιφανείας εκάστου περί των 36 τετραγωνικών μέτρων, αποτελουμένου του καθενός από 3 χώρους και μία τουαλέτα, και μίας (1) αίθουσας επιφανείας 20 περίπου τετραγωνικών μέτρων.
2. Στην **Προστατευόμενη Ζώνη Φιλοξενίας Ανηλίκων** που λειτουργεί η Οργάνωση στην Ανοικτή Δομή Φιλοξενίας Προσφύγων στη **Ριτσώνα** το αντικείμενο της υπηρεσίας είναι ο καθαρισμός κατά τα κατωτέρω αναφερόμενα εφτά (7) ISOBOX επιφανείας εκάστου περί των 36 τετραγωνικών μέτρων, αποτελουμένου του καθενός από 3 χώρους και μία τουαλέτα, και ενός (1) ISOBOX επιφανείας περί των 30 τετραγωνικών μέτρων.

Ο εβδομαδιαίος καθαρισμός θα περιλαμβάνει στην περίπτωση καθενός από τους τόπους υλοποίησης της υπηρεσίας:

* Σκούπισμα και σφουγγάρισμα των δαπέδων των ISOBOX και της αίθουσας.
* Ξεσκόνισμα/καθαρισμός των εσωτερικών τοίχων των ISOBOX και της αίθουσας.
* Ξεσκόνισμα των επίπλων.
* Εξωτερικός καθαρισμός των ηλεκτρικών συσκευών.
* Εσωτερικός καθαρισμός των φούρνων και των φούρνων μικροκυμάτων.
* Άδειασμα των κάδων απορριμμάτων και τοποθέτηση νέας σακούλας.
* Καθαρισμός κουζίνας (πάγκοι, νεροχύτες και ντουλάπια).
* Καθαρισμός και απολύμανση των ειδών υγιεινής των τουαλετών, των μπανιερών ή ντουζιερών, των νιπτήρων και των πλακιδίων γύρω από τα είδη υγιεινής.
* Σκούπισμα και σφουγγάρισμα των δαπέδων των χώρων υγιεινής.
* Καθαρισμός καθρεφτών, τζαμιών, πορτών και αλουμινίων.
* Καθαρισμός των κιγκλιδωμάτων.

**Τρόπος πληρωμής**: Η πληρωμή για την παροχή της υπηρεσίας θα γίνεται σε μηνιαία βάση μετά την ολοκλήρωση της παρεχόμενης ανά μήνα υπηρεσίας και με την απαραίτητη προϋπόθεση ότι ο Ανάδοχος έχει εκδώσει όλα τα απαιτούμενα παραστατικά (π.χ. τιμολόγιο) προς την Αναθέτουσα Αρχή. Η καταβολή του τιμήματος της υπηρεσίας θα γίνεται με μεταφορά χρημάτων σε τραπεζικό λογαριασμό, τον οποίο ο Ανάδοχος θα γνωρίσει στην Αναθέτουσα Αρχή, εντός πέντε (5) εργασίμων ημερών από την παραλαβή του αντίστοιχου τιμολογίου από το λογιστήριο της Αναθέτουσας Αρχής.

**Β. ΣΤΟΙΧΕΙΑ ΠΡΟΣΦΟΡΑΣ & ΔΙΚΑΙΟΛΟΓΗΤΙΚΑ**

1) Η υποβολή της προσφοράς από τους υποψηφίους αναδόχους θα πρέπει να γίνει έως την **22α Ιουλίου 2020, ημέρα Τετάρτη και ώρα 15:00** με κάθε πρόσφορο μέσο: είτε εγγράφως στην έδρα της Αναθέτουσας Αρχής, είτε με αποστολή φαξ στον αριθμό 210-8259880, είτε με αποστολή επιστολής ηλεκτρονικού ταχυδρομείου στην ηλεκτρονική διεύθυνση του υπευθύνου του Τμήματος Προμηθειών akaradanis.arsis@gmail.com **με την ένδειξη ΠΡΟΣΦΟΡΑ ΓΙΑ ΥΠΗΡΕΣΙΕΣ ΚΑΘΑΡΙΣΜΟΥ.**

**Η προσφορά θα πρέπει οπωσδήποτε να περιλαμβάνει συμπληρωμένο τον πίνακα οικονομικής προσφοράς υπό Γ) κατωτέρω από τον προσφέροντα.**

Επίσης, η προσφορά θα πρέπει να φέρει τη σφραγίδα (αν πρόκειται για νομικό πρόσωπο) και την υπογραφή του προσφέροντος (ή του νομίμου κατά περίπτωση εκπροσώπου του νομικού προσώπου).

2) Η συμμετοχή στον προκηρυσσόμενο διαγωνισμό με την παρούσα πρόσκληση είναι ανοικτή επί ίσοις όροις σε όσους πληρούν τις νομικές και οικονομικές προϋποθέσεις που προβλέπονται στην παρούσα πρόσκληση.

3) Η διαδικασία επισκόπησης των προσφορών θα πραγματοποιηθεί στην έδρα της Αναθέτουσας Αρχής, στην προαναφερόμενη διεύθυνση, την ως άνω καταληκτική ημερομηνία και ώρα (22/07/2020 και ώρα 15.00) και **κριτήριο** για την κατακύρωση της σχετικής υπηρεσίας είναι η **χαμηλότερη καθαρή τιμή** για το σύνολο του κόστους της υπηρεσίας ανά τόπο υλοποίησης για το χρόνο υλοποίησής της άνευ ΦΠΑ.

Η Αναθέτουσα Αρχή δια των αρμοδίων οργάνων της θα αξιολογήσει τις υποβληθείσες προσφορές και θα αναθέσει την υπηρεσία στον προσφέροντα την χαμηλότερη προσφορά, η οποία θα πληροί τις αναφερόμενες στην παρούσα πρόσκληση προϋποθέσεις και προδιαγραφές.

Η τιμή χωρίς ΦΠΑ ανά τόπο υλοποίησης της υπηρεσίας θα λαμβάνεται υπόψη για τη σύγκριση των προσφορών.

4) Ο υποψήφιος ανάδοχος θα ενημερώνεται άμεσα από την Αναθέτουσα Αρχή με κάθε πρόσφορο μέσο (τηλεφωνικά, μέσω φαξ ή email) ώστε να προσκομίσει (μέσω φαξ ή email) στην Αναθέτουσα Αρχή εντός τριών (3) ημερών τα κάτωθι δικαιολογητικά προς άμεση υπογραφή της συμβάσεως:

**Α) Υπεύθυνη δήλωση** της παραγράφου 4 του άρθρου 8 του νόμου 1599/1986 (Α'75), όπως εκάστοτε ισχύει, στην οποία ο υποψήφιος ανάδοχος να δηλώνει ότι μέχρι και την ημέρα υποβολής των δικαιολογητικών:

1. Δεν έχει καταδικαστεί με αμετάκλητη καταδικαστική απόφαση για συμμετοχή σε εγκληματική οργάνωση, όπως αυτή ορίζεται στο άρθρο 2 παράγραφος 1 της κοινής δράσης της 98/773/ΔΕΥ του Συμβουλίου (EE L 351 της 29.1.1998, σελ. 1), δωροδοκία, όπως αυτή ορίζεται αντίστοιχα στο άρθρο 3 της πράξης του Συμβουλίου της 26ης Μαΐου 1997 (EE C 195 της 25.6.1997, σελ. 1) και στο άρθρο 3 παράγραφος 1 της κοινής δράσης 98/742/ΚΕΠΠΑ του Συμβουλίου (EE L 358 της 31.12.1998, σελ. 2), απάτη, κατά την έννοια του άρθρου 1 της σύμβασης σχετικά με την προστασία των οικονομικών συμφερόντων των Ευρωπαϊκών Κοινοτήτων (EE C 316 της 27.11.1995, σελ. 48), νομιμοποίηση εσόδων από παράνομες δραστηριότητες, όπως ορίζεται στο άρθρο 1 της Οδηγίας (ΕΕ) 2015/849 του Ευρωπαϊκού Κοινοβουλίου και του Συμβουλίου, της 20ης Μαΐου 2015, σχετικά με την πρόληψη της χρησιμοποίησης του χρηματοπιστωτικού συστήματος για τη νομιμοποίηση εσόδων από παράνομες δραστηριότητες ή για τη χρηματοδότηση της τρομοκρατίας, την τροποποίηση του Κανονισμού (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου, και την κατάργηση της Οδηγίας 2005/60/ΕΚ του Ευρωπαϊκού Κοινοβουλίου και του Συμβουλίου και της Οδηγίας 2006/70/ΕΚ της Επιτροπής, η οποία ενσωματώθηκε με το νόμο 4557/2018 «Πρόληψη και καταστολή της νομιμοποίησης εσόδων από εγκληματικές δραστηριότητες και της χρηματοδότησης της τρομοκρατίας (ενσωμάτωση της Οδηγίας 2015/849/EE) και άλλες διατάξεις» (Α΄ 139), καθώς και για τα αδικήματα της υπεξαίρεσης, της απάτης, της εκβίασης, της πλαστογραφίας, της ψευδορκίας, της δωροδοκίας και της δόλιας χρεοκοπίας.
2. Δεν τελεί υπό πτώχευση, εκκαθάριση, παύση εργασιών, αναγκαστική διαχείριση, πτωχευτικό συμβιβασμό, συνδιαλλαγή, προ-πτωχευτική διαδικασία εξυγίανσης ή άλλη ανάλογη διαδικασία (ή ανάλογη διαδικασία σε περίπτωση αλλοδαπών νομικών προσώπων) και επίσης δεν έχει κινηθεί εναντίον του διαδικασία κήρυξης σε πτώχευση, εκκαθάριση, αναγκαστική διαχείριση, πτωχευτικό συμβιβασμό, συνδιαλλαγή, προ-πτωχευτική διαδικασία, εξυγίανση ή άλλη ανάλογη διαδικασία (ή ανάλογη διαδικασία σε περίπτωση αλλοδαπών νομικών προσώπων). Δεν τελεί υπό κοινή εκκαθάριση του νόμου 4548/2018 περί ανωνύμων εταιρειών, όπως εκάστοτε ισχύει, ή ειδική εκκαθάριση του Πτωχευτικού Κώδικα, όπως εκάστοτε ισχύει, ή άλλη ανάλογη διαδικασία (ή ανάλογη διαδικασία σε περίπτωση αλλοδαπών νομικών προσώπων) και επίσης, ότι δεν τελεί υπό διαδικασία έκδοσης απόφασης κοινής ή ειδικής εκκαθάρισης των ανωτέρω νομοθετημάτων ή υπό άλλη ανάλογη διαδικασία (ή ανάλογη διαδικασία σε περίπτωση αλλοδαπών νομικών προσώπων).
3. Είναι εγγεγραμμένος στο οικείο επιμελητήριο/επαγγελματικό μητρώο ή στα μητρώα του οικείου επιμελητηρίου ή σε ισοδύναμες επαγγελματικές οργανώσεις ή έχει προβεί σε έναρξη επιτηδεύματος (για τα φυσικά πρόσωπα) και διαθέτει συναφή επαγγελματική δραστηριότητα με την παρεχόμενη υπηρεσία. Τα αλλοδαπά φυσικά ή νομικά πρόσωπα δηλώνουν ότι είναι εγγεγραμμένα στα μητρώα του οικείου επιμελητηρίου ή σε ισοδύναμες επαγγελματικές οργανώσεις της χώρας εγκατάστασής τους και το ειδικό τους επάγγελμα.
4. Δεν έχει διαπράξει σοβαρό επαγγελματικό παράπτωμα συναφές με το αντικείμενο του διαγωνισμού ή σε σχέση με την επαγγελματική του ιδιότητα.
5. Δεν έχει αποκλεισθεί από διαγωνισμούς του Δημοσίου, δεν έχει κηρυχθεί έκπτωτος και είναι συνεπής στην εκπλήρωση των συμβατικών του υποχρεώσεων, όσο και των υποχρεώσεών του προς τις Υπηρεσίες του Δημοσίου Τομέα.
6. Δεν έχει κριθεί ποτέ από αρμόδιο όργανο ένοχος ψευδών δηλώσεων, κατά την παροχή πληροφοριών που του ζητήθηκαν από αναθέτουσες αρχές σχετικά με την ανταπόκρισή του σε κριτήρια ποιοτικής επιλογής του και δεν έχει καταδικαστεί με αμετάκλητη απόφαση για κάποιο από τα αδικήματα αγορανομικού κώδικα σχετικό με την άσκηση της επαγγελματικής δραστηριότητας.
7. Δεν τελεί υπό κατάσταση σύγκρουσης συμφερόντων.
8. Έλαβε σαφή γνώση του περιεχομένου της παρεχόμενης υπηρεσίας όπως αποτυπώνεται στην παρούσα πρόσκληση και συνέταξε την προσφορά σύμφωνα με τους όρους της παρούσας πρόσκλησης, των οποίων έλαβε γνώση και τους οποίους αποδέχεται ανεπιφύλακτα, και τα στοιχεία που αναφέρονται στην προσφορά του είναι ακριβή.
9. Παραιτείται από κάθε δικαίωμα αποζημίωσης που θα απορρέει από οποιαδήποτε απόφαση της Αναθέτουσας Αρχής, ιδίως λόγω αναβολής ή ακύρωσης της παροχής της υπηρεσίας ή υπαναχώρησης της Αναθέτουσας Αρχής από τη σύμβαση.
10. Θα διατηρήσει εμπιστευτικά και θα χρησιμοποιήσει μόνο για τους σκοπούς της πρόσκλησης, υποβολής προσφοράς και εκτέλεσης της σύμβασης όλα τα στοιχεία που τίθενται με την παρούσα ή τυχόν θα τεθούν υπόψη του σύμφωνα με τα στην παρούσα οριζόμενα.
11. Η προσφερόμενη τιμή για τη συγκεκριμένη υπηρεσία θα παραμείνει σταθερή καθ’ όλη τη διάρκεια του χρόνου παροχής της υπηρεσίας, ήτοι μέχρι και 31/12/2020, καθώς και σε περίπτωση τυχόν παράτασης ενός ημερολογιακού μήνα, ήτοι μέχρι και 31/01/2021.
12. Η προσφερόμενη υπηρεσία συμμορφώνεται προς όλες τις νομικές υποχρεώσεις που επιβάλλονται στους παρόχους των σχετικών υπηρεσιών.
13. **Ο υποψήφιος ανάδοχος δηλώνει, επίσης, ότι**:

* Διαθέτει επαρκές εξειδικευμένο προσωπικό για την παροχή της υπηρεσίας καθαρισμού.
* Τηρεί και θα συνεχίσει να συμμορφώνεται με τους νόμους τους σχετικούς με την εργασία (εργατική νομοθεσία) και με τις διατάξεις για αμοιβές, ωράριο εργασίας, κοινωνικές παροχές, αποζημιώσεις, φόρους, καταβολή ασφαλιστικών εισφορών (εργοδότη και ασφαλισμένου) κλπ. και θα ευθύνεται ο ίδιος έναντι των Αρχών για την τήρηση κάθε υποχρέωσης που προκύπτει από αυτές.
* Λαμβάνει κάθε μέτρο ασφάλειας και προστασίας των προσώπων που θα χρησιμοποιούνται από αυτόν, του προσωπικού της Αναθέτουσας Αρχής και τρίτων κατά την εκτέλεση της σύμβασης και ευθύνεται πλήρως για τις βλάβες στην υγεία των παραπάνω προσώπων που τυχόν θα προκληθούν από την παροχή της υπηρεσίας, είτε λόγω πταίσματος των προστηθέντων του Αναδόχου, είτε λόγω ακαταλληλότητας ή ελαττωματικότητας του χρησιμοποιούμενου εξοπλισμού ή χρησιμοποιούμενων προϊόντων.
* Θα τηρεί τις κείμενες διατάξεις σχετικά με την ασφάλεια των εργαζομένων και να είναι ο αποκλειστικός και μόνος υπεύθυνος ποινικά και αστικά για ατύχημα που τυχόν συμβεί στο προσωπικό του.
* Θα διαθέτει ο ίδιος όλα τα αναγκαία εργαλεία και εξοπλισμό (πλυσίματος κλπ.), σκεύη, καθώς και σάκους απορριμμάτων για την υλοποίηση της υπηρεσίας. Η συγκέντρωση των απορριμμάτων σε σάκους και η μεταφορά τους σε κάδους εκτός των Ανοικτών Δομών Φιλοξενίας Ανηλίκων αποτελεί υποχρέωση του Αναδόχου.
* Θα διαθέτει ο ίδιος όλα τα απαραίτητα υλικά και προϊόντα καθαρισμού.
* Τα απορρυπαντικά και λοιπά προϊόντα καθαρισμού που θα χρησιμοποιούνται για την παροχή των ανωτέρω υπηρεσιών καθαρισμού θα είναι σύμφωνα με την ισχύουσα νομοθεσία περί απορρυπαντικών-καθαριστικών σκευασμάτων.

**Σε περίπτωση νομικών προσώπων, την υπεύθυνη δήλωση υπογράφει ο κατά περίπτωση νόμιμος εκπρόσωπός τους (δηλαδή όποιος έχει κατά περίπτωση δικαίωμα και εξουσία δέσμευσης της εταιρείας)**.

Β) Πιστοποιητικά **εν ισχύ** που αποδεικνύουν ότι ο υποψήφιος ανάδοχος είναι φορολογικά και ασφαλιστικά ενήμερος**.**

Γ) Αντίγραφο τελευταίου υποβληθέντος εντύπου Ε3 ή τελευταίου δημοσιευμένου ισολογισμού (αν πρόκειται για νομικά πρόσωπα που υποχρεούνται στη σύνταξη ισολογισμού).

Δ) Πιστοποιητικό περί μη πτωχεύσεως (πρόσφατο, ήτοι τριμήνου – 3 μηνών – πριν την ημερομηνία υποβολής του στην Αναθέτουσα Αρχή).

Ε) Σε περίπτωση νομικών προσώπων, θα πρέπει να υποβάλλονται και τα **δικαιολογητικά σύστασής** **τους** και συγκεκριμένα:

α. Εάν ο υποψήφιος ανάδοχος είναι Α.Ε. ή Ε.Π.Ε. ή Ι.Κ.Ε.:

1. ΦΕΚ σύστασης ή ανακοίνωση καταχώρισης σύστασης στο ΓΕΜΗ.
2. Αντίγραφο τελευταίου κωδικοποιημένου καταστατικού και τυχόν μεταγενέστερες τροποποιήσεις αυτού.
3. ΦΕΚ δημοσίευσης ή ανακοίνωση καταχώρισης στο ΓΕΜΗ του πρακτικού του αρμόδιου εταιρικού οργάνου περί εκπροσώπησης του νομικού προσώπου.
4. Βεβαίωση περί τροποποιήσεων του καταστατικού/μη λύσης της εταιρείας από την αρμόδια υπηρεσία (ΓΕΜΗ), το οποίο να έχει εκδοθεί το πολύ τρεις (3) μήνες πριν από την ημερομηνία υποβολής του προς την Αναθέτουσα Αρχή.

β. Εάν ο υποψήφιος ανάδοχος είναι Ο.Ε. ή Ε.Ε.:

1. Αντίγραφο τελευταίου κωδικοποιημένου καταστατικού και τυχόν μεταγενέστερες τροποποιήσεις αυτού.
2. Πιστοποιητικό από την αρμόδια υπηρεσία ΓΕΜΗ και το αρμόδιο Πρωτοδικείο (για τις τυχόν προ ΓΕΜΗ καταχωρίσεις) περί των τροποποιήσεων του καταστατικού και περί μη λύσης της εταιρείας, το οποίο πρέπει να έχει εκδοθεί το πολύ τρεις (3) μήνες πριν από την ημερομηνία υποβολής τους προς την Αναθέτουσα Αρχή.

Μόνο στην περίπτωση που δεν υπογράφει ο ίδιος ο νόμιμος εκπρόσωπος του φορέα την προσφορά και τα λοιπά απαιτούμενα έγγραφα του διαγωνισμού και εξουσιοδοτείται προς τούτο τρίτο άτομο, εφόσον αυτό προβλέπεται από το καταστατικό του υποψηφίου αναδόχου, απαιτείται απόφαση του νόμιμου εκπροσώπου με θεωρημένο το γνήσιο της υπογραφής του από αρμόδια αρχή περί έγκρισης συμμετοχής στο διαγωνισμό, υπογραφής και υποβολής της προσφοράς και υπογραφής της σύμβασης.

Νομικά πρόσωπα που δεν εμπίπτουν στις ανωτέρω κατηγορίες υποβάλλουν τα δικαιολογητικά σύστασής τους, σύμφωνα με την ισχύουσα νομοθεσία.

5) Η σύμβαση που θα υπογραφεί με τον Ανάδοχο θα περιέχει μεταξύ άλλων ως όρους τα στοιχεία της παρούσης πρόσκλησης.

6) Η Αναθέτουσα Αρχή διατηρεί το δικαίωμα να απορρίψει κάποια προσφορά πριν την ανάθεση της σύμβασης για τους λόγους που αναφέρονται στην παρούσα και δικαιούται να ακυρώσει τη διαδικασία και να απορρίψει όλες τις προσφορές οποτεδήποτε και για οιοδήποτε λόγο.

**7) Η προσφορά του Αναδόχου θα παραμείνει σταθερή καθ’ όλη τη διάρκεια ισχύος της σύμβασης, δηλαδή μέχρι την 31/12/2020, καθώς και σε περίπτωση παράτασης της σύμβασης από την Αναθέτουσα Αρχή για ένα ημερολογιακό μήνα, ήτοι μέχρι την 31/01/2021.**

8) Η αποστολή προσφοράς από τον προσφέροντα έχει την έννοια ότι ο προσφέρων αποδέχεται τις αρχές λειτουργίας της Αναθέτουσας Αρχής, την πολιτική προμηθειών της και τον Κώδικα Δεοντολογίας Προμηθευτών που είναι αναρτημένος στην ιστοσελίδα της Οργάνωσης (http://arsis.gr/kodikas-deontologias-promithefton-tis-arsis/).

9) Σε περίπτωση που δοθούν ισάξιες προσφορές από τους προσφέροντες, δηλαδή σε περίπτωση που δοθεί η ίδια χαμηλότερη τιμή ανά τόπο υλοποίησης (καθαρή αξία, άνευ ΦΠΑ) από περισσότερους προσφέροντες, τότε η Αναθέτουσα Αρχή θα διεξάγει κλήρωση μεταξύ των προσφερόντων που θα έχουν προσφέρει την ίδια τιμή, ώστε να αναδειχθεί ο Ανάδοχος.

10) Τα προϊόντα και ο εξοπλισμός που θα χρησιμοποιούνται για την παροχή των υπηρεσιών θα παρέχονται από τον Ανάδοχο, και πρέπει να είναι σύμφωνα με τους γενικούς και ειδικούς όρους και προβλέψεις για τους χρήστες αυτών των σκευασμάτων και εξοπλισμού.

11) Η συμμετοχή στη διαδικασία υποβολής της προσφοράς σημαίνει ότι ο προσφέρων αποδέχεται πλήρως τους όρους της, όπως και τους όρους της και τις λεπτομέρειες της παρεχόμενης υπηρεσίας.

12) **Σημειώνεται ότι ο κάθε συμμετέχων μπορεί να υποβάλλει προσφορά τόσο για έναν, όσο και για περισσότερους τόπους υλοποίησης της υπηρεσίας.**

**Γ. ΠΙΝΑΚΑΣ ΟΙΚΟΝΟΜΙΚΗΣ ΠΡΟΣΦΟΡΑΣ**

|  |  |  |
| --- | --- | --- |
| **ΠΕΡΙΓΡΑΦΗ ΠΑΡΕΧΟΜΕΝΗΣ ΥΠΗΡΕΣΙΑΣ** | **ΤΙΜΗ ΠΑΡΕΧΟΜΕΝΗΣ ΥΠΗΡΕΣΙΑΣ ΑΝΑ ΕΒΔΟΜΑΔΑ ΑΝΕΥ ΦΠΑ ΣΕ € (ΑΡΙΘΜΗΤΙΚΩΣ)** | **ΤΙΜΗ ΠΑΡΕΧΟΜΕΝΗΣ ΥΠΗΡΕΣΙΑΣ ΑΝΑ ΕΒΔΟΜΑΔΑ ΜΕ ΦΠΑ ΣΕ € (ΑΡΙΘΜΗΤΙΚΩΣ)** |
| **ΚΑΘΑΡΙΣΜΟΣ ΕΦΤΑ (7) ISOBOX ΚΑΙ ΜΙΑΣ (1) ΑΙΘΟΥΣΑΣ - ΘΗΒΑ** |  |  |
| ΣΥΝΟΛΟ ΚΑΘΑΡΗ ΑΞΙΑ ΧΩΡΙΣ ΦΠΑ (**αριθμητικά και ολογράφως**) ΓΙΑ ΤΟ ΣΥΝΟΛΟ ΤΗΣ ΠΑΡΕΧΟΜΕΝΗΣ ΥΠΗΡΕΣΙΑΣ ΑΠΟ 01/08/2020 ΕΩΣ 31/12/2020: |  | |
| ΣΥΝΟΛΟ ΚΑΘΑΡΗ ΑΞΙΑ ΜΕ ΦΠΑ (**αριθμητικά και ολογράφως**) ΓΙΑ ΤΟ ΣΥΝΟΛΟ ΤΗΣ ΠΑΡΕΧΟΜΕΝΗΣ ΥΠΗΡΕΣΙΑΣ ΑΠΟ 01/08/2020 ΕΩΣ 31/12/2020: |  | |
| **ΚΑΘΑΡΙΣΜΟΣ ΟΧΤΩ (8) ISOBOX – ΡΙΤΣΩΝΑ** |  |  |
| ΣΥΝΟΛΟ ΚΑΘΑΡΗ ΑΞΙΑ ΧΩΡΙΣ ΦΠΑ (**αριθμητικά και ολογράφως**) ΓΙΑ ΤΟ ΣΥΝΟΛΟ ΤΗΣ ΠΑΡΕΧΟΜΕΝΗΣ ΥΠΗΡΕΣΙΑΣ ΑΠΟ 01/08/2020 ΕΩΣ 31/12/2020: |  | |
| ΣΥΝΟΛΟ ΚΑΘΑΡΗ ΑΞΙΑ ΜΕ ΦΠΑ (**αριθμητικά και ολογράφως**) ΓΙΑ ΤΟ ΣΥΝΟΛΟ ΤΗΣ ΠΑΡΕΧΟΜΕΝΗΣ ΥΠΗΡΕΣΙΑΣ ΑΠΟ 01/08/2020 ΕΩΣ 31/12/2020: |  | |

**ΣΦΡΑΓΙΔΑ ΚΑΙ ΥΠΟΓΡΑΦΗ ΤΟΥ ΠΡΟΣΦΕΡΟΝΤΟΣ**

**ΟΙ ΝΟΜΙΜΟΙ ΕΚΠΡΟΣΩΠΟΙ**

**Αικατερίνη Πούτου Νικόλαος Γαβαλάς**